Publication: Magyar Közlöny
Issue: MK-2003-8 (Year: 2003, Number: 8)
Era: 1990-2004
Section: 2. Nincs szükség ugyanakkor az adott helyzetben általában elvárható magatartás követelményének alapelvi kiemelésére. Ezt az elvet az 1977. évi IV. törvény iktatta be
Paragraph Index: 441

7. A Koncepció részben új alapokra helyezi az érvénytelenség szabályait: egységes rendszerbe foglalja az érvénytelenségi okokat, a mainál árnyaltabban szabályozza a tilos szerzõdések semmisségét, továbbá a jogalap nélküli gazdagodás elvei szerint rendezi az érvénytelen szerzõdés jogkövetkezményeit, amennyiben az eredeti állapot természetben nem állítható helyre. A semmis szerzõdés érvénytelenségére peren kívül bárki hivatkozhat, de keresetet (perbeli kifogást) az érvénytelenség megállapítására csak jogi érdekkel (és ezért perbeli legitimációval) rendelkezõ személy terjeszthet elõ. A Koncepció fenntartja ugyanakkor a semmis és a megtámadható szerzõdések közötti különbséget. A bíróság a perben a szerzõdés semmisségét de lege lata is hivatalból veszi figyelembe.

Source: https://magyarkozlony.hu/hivatalos-lapok/81ac8fc0cbefb5ded849ab06fa69337c7c2e25b8/dokumentumok/8e719c3cb87b3c668484c23899993c1e1acd9000/letoltes